text: Stor møbelvirksomhed indgår i Lars Larsens mini-Ikea
  10 august 2017 kl. 13.05
  ​Lars Larsen slår Horsens-virksomheden Interstil sammen med en anden møbelvirksomhed for at nærme sig sit mini-Ikea.
  To af Danmarks store møbelvirksomheder, Actona Company A/S og Interstil A/S bliver nu slået sammen. Begge virksomheder har samme ejer – Lars Larsen Group – og planen er, at de to virksomheder skal blive en af Europas største møbelleverandører med en samlet omsætning på over 1,7 milliard kroner.
  I juni fortalte dynekongen, at han ønskede at skabe et mini-Ikea, og det er her, at sammenlægningen af de to virksomheder kommer i spil.
  - Interstil og Actona har hver for sig opbygget en stærk international markedsposition på møbler i moderne design. De to virksomheders sortiment komplementerer hinanden godt, og jeg er sikker på, at vi med sammenlægningen vil kunne tilbyde nogle endnu bedre løsninger for vore kunder i fremtiden, siger administrerende direktør i Actona Company A/S Torben Skov Villadsen i en pressemeddelelse.
  